作者:張榘
標題:沁園春
內容:綠野歸來，筇杖角巾，豈不快哉。有清泉白石，東西巖岫，翠陰紅影，高下樓臺。況是蕤賓，槐庭暑薄，照眼葵榴次第開。輕燻裡，翦香蒲為壽，一笑傳杯。栽培。多少英材。更霖雨、看看遍九垓。算支撐廈屋，正資樑棟，調和鈞鼎，須用鹽梅。旒冕興思，搢紳顒望，應有天邊丹詔催。依還是，為蒼生一起，重位元臺。